Diari Oficial de la Generalitat Valenciana


Sumari del DOGV 3017, del 19-06-1997 (1997/6393)

ACORD de 18 de febrer de 1997, de la Comissió Territorial d'Urbanisme de Castelló, relatiu a la modificació puntual del Pla General d'Onda.
-------------------------------------------------------------------------------------------------------------------------------------------

### Dades del document

Número de DOGV
:   3017

Data del DOGV
:   19-06-1997

Secció del DOGV
:   ALTRES ANUNCIS - ORDENAMENT DEL TERRITORI I URBANISME

Número del document
:   1997/6393


Data del document
:   18-02-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 18 de febrer de 1997, de la Comissió Territorial d'Urbanisme de Castelló, relatiu a la modificació puntual del Pla General d'Onda.  
La Comissió Territorial d'Urbanisme, en la sessió del dia 18 de febrer de 1997, va adoptar l'acord següent:  
Vist l'expedient relatiu a la modificació puntual del Pla General d'Onda, del qual resulten els següents:  
Antecedents  
Primer  
El ple de l'Ajuntament d'Onda, en la sessió del dia 30 de setembre de 1996, va sotmetre a exposició pública la modificació, cosa que es va dur a terme per mitjà de la publicació del corresponent anunci publicat en el diari Levante, de Castelló, el dia 24 d'octubre de 1996, i en el Diari Oficial de la Generalitat Valenciana núm. 2.861, de 7 de novembre de 1996. Transcorregut el període d'informació pública d'un mes, sense al·legacions, el Ple, en la sessió del dia 23 de desembre de 1996, va acordar aprovar provisionalment el projecte i sol·licitar a la Comissió Territorial d'Urbanisme l'aprovació definitiva.  
L'Ajuntament d'Onda va sol·licitar un informe a la Conselleria de Cultural, amb data 5 de novembre de 1996, sense que l'haja rebut, tal com ho acredita el certificat del secretari d'aquest ajuntament del dia 16 de desembre de 1996.  
Així mateix, el Servei Territorial d'Urbanisme de Castelló ha sol·licitat un informe a la mencionada Conselleria i a la d'Agricultura i Medi Ambient.  
La Unitat d'Inspecció del Patrimoni Artístic de la Direcció Territorial de la Conselleria de Cultura, Educació i Ciència emet un informe, amb data 5 de febrer de 1997, on diu: "La modificació proposa donar major alçada edificable a un immoble (carrer de Sant Roc, núm 5) que està inclòs en el catàleg del patrimoni arquitectònic del terme municipal. Es considera que la proposta és contradictòria amb la conservació de l'immoble i, per tant, s'estima inadequada.  
Per la seua banda, la Subdirecció Territorial de Medi Ambient de la Conselleria d'Agricultura i Medi Ambient, amb data 6 de febrer de 1997, informa, en síntesi, que el projecte afecta en el seu inici la via pecuària classificada núm. 13, Carrerada del Corral de Sales a Ribesalbes, amb una amplària legal de 37 metres i que transcorre per l'antic camí de Santa Caterina; la zona a què afecta el projecte està ocupada per cultius de cítrics i d'altres d'erms; no afecta a espais naturals que requereixen especial protecció per les característiques de la flora i la vegetació existents; no afecta el domini públic hidràulic; no obstant això, el mapa geocientífic de la província de Castelló classifica aquesta zona de risc alt d'inundació.  
Segon  
El projecte de modificació està integrat per una memòria informativa i justificativa, plànols d'informació d'ordenació.  
Tercer  
La modificació, objecte del projecte, té un doble contingut:  
1. D'una banda, s'esmena l'error existent en el plànol d'ordenació 7.13 (ordenança gràfica, en el sòl urbà, zona del nucli antic), referit, en concret, a l'edificació existent en els números 4 i 5, de la plaça de Sant Roc, que, en la part que dóna al carrer de Santa Teresa, té tres alçades i en aquest plànol s'assenyala amb dues alçades.  
Així mateix, quant a l'edifici del núm. 5 de la plaça de Sant Roc, l'ordenança gràfica continguda en l'indicat plànol no assenyala l'alçada edificable, com fa amb altres edificis d'aquesta plaça immediats al que és objecte del projecte. Amb la modificació s'estableix expressament, en l'ordenança gràfica mencionada, l'alçada edificable fins ara omesa.  
L'error en el nombre actual de plantes de l'edifici i l'omissió en l'alçada edificable han sigut advertits per l'Ajuntament amb ocasió de la sol·licitud d'un dictamen previ a la llicència d'intervenció parcial en l'edifici mencionat..  
La modificació es justifica en la correcció de l'esmentat error i en la fixació d'una alçada edificable adequada al màxim respecte de les determinacions del pla sobre el centre històric protegit.  
2. D'altra banda, la modificació pretén introduir un lleuger canvi en el traçat d'un vial, previst en el pla, que serveix de connexió entre els carrers de la Trinitat-de l'Escultor Folia i el camí de Santa Caterina-Capamantos, que discorre per sòl no urbanitzable de protecció ecològica.  
Es justifica el canvi de traçat del vial en el fet que l'execució, amb el traçat previst en el pla, significaria una agressió a la configuració del sòl que, en no integrar-se en el terreny, deixaria una bossa de sòl no urbanitzable de protecció ecològica, entre el vial i el nucli urbà. El traçat proposat permet una millor adequació a l'orografia del terreny, i es respecta el règim de protecció de la classe i categoria de sòls citats que tampoc no es veuen alterades.  
Fonaments de dret  
Primer  
La tramitació de la modificació és correcta de conformitat amb els articles 38 i següents de la Llei Reguladora de l'Activitat Urbanística (LRAU).  
Segon  
La modificació està completa, a l'efecte del compliment de l'article 27 de la LRAU.  
Tercer  
La modificació relativa a la correcció de l'error en la grafia del nombre de plantes actuals dels edificis situats en els números 4 i 5 de la plaça de Sant Roc, en la part que dóna al carrer de SantaTeresa i a l'esmena de l'omissió de l'alçada edificable del número 5 d'aquesta plaça, exigeix que es consideren, per separat, ambdues operacions.  
Els citats edificis estan inclosos en el catàleg d'edificis protegits, amb protecció parcial de façana. El catàleg constitueix un instrument d'ordenació (article 12 de la LRAU) en el qual es formalitzen les polítiques públiques de conservació, rehabilitació o protecció dels béns immobles (article 25 de la LRAU), cosa que significa la integració de les voluntats de les distintes administracions públiques amb competències en l'ordenació de l'ús i aprofitament d'aquests immobles, de manera que, quan el concurs de voluntats municipal i autonòmica s'efectua en el planejament urbanístic, ha d'estar presidit per les exigències de la legislació d'aquesta ordre, i, per tant, encaminat a l'eficaç realització de l'interés col·lectiu segons la protecció del patrimoni arquitectònic (article 1.g, de la LRAU).  
La modificació relativa a l'assenyalament de l'alçada edificable, corresponent al número 5 de la plaça de Sant Roc, té l'objecció de la Conselleria de Cultura, Educació i Ciència en l'informe mencionat, amb data de 5 de febrer de 1997, segons el qual no és possible l'aprovació autonòmica d'aquesta modificació, per imperatiu de l'article 40.1 de la LRAU, en el qual es disposa que es poden formular objeccions a l'aprovació definitiva de plans municipals, en compliment, entre altres, del comés de coordinació de la política urbanística municipal amb la política autonòmica de conservació del patrimoni cultural (apartat E del precepte citat), de manera que la disconformitat amb la modificació, per part de la Conselleria competent en matèria de patrimoni cultural, constitueix un obstacle per a l'aprovació definitiva autonòmica d'aquesta modificació.  
No obstant això, aquesta denegació ha d'abastar exclusivament a l'aspecte de la modificació relatiu a l'assenyalament d'alçada edificable en l'edifici en qüestió, respecte del qual s'han formulat les objeccions mencionades. No se'n poden formular, per contra, a l'aspecte de la modificació que es limita a esmenar l'error hi hagut en el Pla General en l'assenyalament del nombre de plantes existent en el mateix edifici i en el del número 4 de la plaça Sant Roc, en la part que dóna al carrer de Santa Teresa, ja que es limita a acomodar a la realitat la informació que es troba en el pla.  
Quart  
La segona de les modificacions objecte del projecte versa sobre el canvi de traçat del vial previst en el Pla General que serveix de connexió als carrers de la Trinitat-de l'Escultor Folia amb el camí de Santa Caterina-camí de Capamantos.  
La modificació de traçat del vial no altera la classificació del sòl ni la seua categoria, ja que el nou traçat continua discorrent per sòl no urbanitzable d'especial protecció ecològica i paisatgística.  
L'Ajuntament justifica aquesta modificació en consideracions raonables (millor ajustament a l'orografia del terreny i, en conseqüència, major respecte al règim de protecció establert per a aquella classe de sòl). Ara bé, l'informe de la Conselleria d'Agricultura i Medi Ambient, de 6 de febrer de 1997, al qual s'ha fet referència, suscita dues qüestions que cal analitzar: l'afectació d'una via pecuària classificada i el caràcter inundable de la zona en què es propose la modificació.  
Respecte de la primera s'ha de dur a col·lació el que disposa l'article 3 de la Llei 3/1995, de 23 de març, de vies pecuàries, segons el qual l'actuació de les comunitats autònomes sobre les vies pecuàries perseguirà, entre altres fins, garantir-ne l'ús públic, tant en allò que és propi per al trànsit ramader com en altres compatibles o complementaris definits en aquesta llei, i assegurar-ne, d'altra banda, la deguda conservació. La proposta de modificació del traçat del vial no justifica la seua adequació amb els fins legals abans citats, per la qual cosa procedeix suspendre la tramitació de l'expedient per a la resolució autonòmica sobre aquesta modificació, a fi que l'Ajuntament complete aquesta amb la justificació de l'adequació d'aquesta als fins que s'han citat i que s'estableixen en la legislació de vies pecuàries.  
A la mateixa conclusió condueix l'anàlisi de la segona de les qüestions derivades de l'informe de la Conselleria d'Agricultura i Medi Ambient: l'existència de risc d'inundació a la zona.  
Les decisions de planejament, sense perjudici de la seua acomodació a la legalitat, han de ser suficientment raonades i motivades en criteris de racionalitat. El test de racionalitat no ha d'ignorar tampoc que les potestats urbanístiques i, en particular, la de planejament s'exercirà amb el fi d'assegurar un entorn ambiental, rural o urbà, adequat al desenvolupament de la persona, la qualitat de vida de la qual i el dret a gaudir d'un habitatge digne, determinen totes les decisions públiques respecte de la utilització dels terrenys (articles 2.2 de la LRAU). D'aquesta manera, en principi, resulta obligat que els terrenys amb risc d'inundació, quan es propose utilitzar-los per a infraestructures urbanes, quede suficientment analitzada la incidència d'aquest risc i el seu adequat tractament, per a aconseguir que la utilització del sòl amb aquesta finalitat s'ajusta a les exigències del precepte que s'hi ha citat.  
En aquest cas, la memòria justificativa de la modificació del traçat del vial no efectua cap consideració, davant de la presència del risc d'inundació posat de manifest en l'informe de la Conselleria d'Agricultura i Medi Ambient, sobre la racionalitat de la proposta de nou traçat i la seua acomodació a les regles derivades del precepte citat, per la qual cosa resulta obligat, com s'hi ha anticipat, suspendre la tramitació de la modificació perquè s'aporte justificació suficient i raonable sobre la proposta en relació amb la presència del risc d'inundació.  
I, sense perjudici del que s'ha exposat anteriorment, cal advertir que del document resulta una contradicció, ja que sembla desprendre's de la memòria que no es modifica l'amplària del vial que es desplaça i, en canvi, aquesta amplària es grafia en la proposta de modificació amb acotació de 10 metres quan, en canvi i en contra del que sembla resultar de la memòria, l'amplària actual -no acotada sinó mesurada a escala en els corresponents plans d'ordenació- és de 8 metres. Procedeix, per tant, que s'aclarisca la proposta i evitar l'eventual discrepància entre la documentació escrita i la gràfica a què s'acaba de referir.  
Cinquè  
De conformitat amb els articles 8.a i 9.1 del Reglament dels Òrgans Urbanístics de la Generalitat Valenciana, aprovat pel Decret 77/1996, de 16 d'abril, en aquest cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la seua proposta a dictamen previ de la Comissió Territorial de Urbanisme, dictamen que, si es refereix a un municipi menor de 50.000 habitants (com és el cas d'Onda), tindrà directament efectes de resolució executòria.  
Segons el que s'acaba d'exposar, la Comissió Territorial d'Urbanisme acorda:  
1. Denegar l'aprovació definitiva del projecte de modificació puntual del Pla General d'Ordenació Urbana d'Onda, relatiu a l'assenyalament de l'alçada edificable en l'immoble catalogat situat en el número 5 de la plaça de Sant Roc, d'aquesta població.  
2. Aprovar definitivament el projecte de modificacions puntuals del Pla General d'Onda relatiu a l'assenyalament de l'alçada de l'edificació existent en els números 4 i 5 de la plaça de Sant Roc, en la part que dóna al carrer de Santa Teresa.  
3. Suspendre la tramitació de l'expedient per a la resolució autonòmica sobre el projecte en relació amb el canvi de traçat del vial d'unió dels carreres de la Trinitat-de l'Escultor Folia i camí de Santa Caterina-camí de Capamantos, i es requereix l'Ajuntament d'Onda perquè aporte la justificació, en els termes de les consideracions que precedeixen, respecte de l'afectació de la via pecuària i l'existència de risc d'inundabilitat en la zona afectada per la modificació i aclarisca la proposta quan a l'amplària del vial que es desplaça.  
Contra l'anterior acord, que no posa fi a la via administrativa, es pot interposar recurs ordinari, en el termini d'un mes, davant del conseller d'Obres Públiques, Urbanisme i Transports, sense perjudici d'utilitzar qualsevol altra via de recurs que s'estime procedent.  
València, 18 de febrer de 1997.- El secretari de la Comissió Territorial d'Urbanisme: Joaquín Llidó Silvestre.